**Elektros rinkos barometras: mažesnė vėjo gamyba didmeninę elektros kainą Lietuvoje kilstelėjo 4 proc.**

**Praėjusią savaitę didmeninė elektros kaina Lietuvoje ir kitose Baltijos šalyse augo 4 proc. ir visame regione vidutiniškai siekė 104,33 Eur/MWh.**

Tuo metu nepriklausomų elektros tiekėjų Lietuvos gyventojams siūlomos kainos šiek tiek mažėjo. „Elektrum Lietuva“ siūloma žemiausia fiksuota kaina yra 20,953 ct/kWh, fiksuojant ją 7 mėnesiams.

Kitose Europos šalyse praėjusią savaitę elektros kainos buvo įvairios: pavyzdžiui, Lenkijoje vidutinė kaina siekė 105,25 EUR/MWh, tuo metu Vokietijoje – 90,20 EUR/MWh, Austrijoje – 93,24 EUR/MWh.

„Nord Pool“ elektros biržos savaitės vidutinė kaina, palyginti su ankstesne savaite, kilo 26 proc. iki 91,51 Eur/MWh.

„Praėjusią savaitę elektros kainų augimą „Nord Pool“ regione daugiausia lėmė žemesnė nei įprasta oro temperatūra, dėl kurios elektros suvartojimas, palyginti su ankstesne savaite, išaugo 11 proc. Tuo pat metu kainų augimą Baltijos šalyse lėmė 44 proc. sumažėjusi vėjo energijos gamyba“, – sako energetikos sprendimų bendrovės „Elektrum Lietuva“ Verslo sprendimų departamento vadovas Artūras Zatulinas.

Elektros vartojimas „Nord Pool“ regione augo ir siekė 9 350 GWh, gamybos apimtys didėjo iki 9 463 GWh.

**Lietuvoje augo vartojimas, mažėjo gamyba**

Baltijos šalyse elektros vartojimas per savaitę bendrai kilo 7 proc. ir siekė 566 GWh. Lietuvoje elektros suvartota 5 proc. daugiau nei ankstesnę savaitę – 252 GWh, Latvijoje – 3 proc. daugiau, 134 GWh, o Estijoje – net 11 proc. daugiau, 180 GWh.

Elektros energijos bendros gamybos apimtys Baltijos šalyse praėjusią savaitę didėjo 11 proc. iki 300 GWh. Lietuvoje pagaminta 25 proc. mažiau elektros energijos nei prieš savaitę – 77 GWh. Latvijoje gamyba didėjo net 70 proc. iki 130 GWh, Estijoje – 2 proc. iki 93 GWh.

Per savaitę visos trys Baltijos šalys kartu pagamino 53 proc. joms reikalingos elektros energijos. Lietuvoje pagaminta 30 proc., Latvijoje – 97 proc., Estijoje – 51 proc. šaliai reikalingos elektros energijos.

***Apie bendrovę „Elektrum Lietuva“:***

„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 80 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 189 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei penkis saulės parkus (16,6 MW). Vystomi nauji saulės parkai, kurių bendra galia sieks beveik 300 MW.